Sinéad O’Connor word vermisArgieffoto van Sinéad O’Connor (Foto: Andrew Catlin) JONGSTE: Die polisie in Wilmette het Maandag bevestig Sinéad O’Connor is weer gevind. Die polisie in ŉ buurt in Chicago, Amerika is op soek na die Ierse sangeres, Sinéad O’Connor wat Sondag verdwyn het. Wilmette-polisie het in ŉ kort verklaring bevestig hulle is op soek na die 49-jarige vrou wat verdwyn het nadat sy Sondagoggend om 06:00 met haar fiets gaan ry het en nie weer teruggekeer het nie. Volgens die polisie is hulle op soek na O’Connor “om haar welstand te bevestig”. Volgens die polisie is geen verdere inligting beskikbaar nie. O’Connor het in November 2015 op Facebook ‘n inskrywing gemaak dat sy ‘n oordosis pille gedrink het. “Ek is in ‘n hotelkamer, iewers in Ierland, onder ‘n ander naam. As ek hierdie nie geskryf het nie, het my familie en kinders nooit geweet nie.” Sy het in 1990 wêreldwye bekendheid verwerf met die liedjie “Nothing Compares 2 U”, wat deur Prince geskryf is. Sy het 10 solo-albums opgeneem en dwarsdeur haar loopbaan ook hoofopskrifte gehaal met omstrede uitlatings. Sy het ŉ foto van pous Johannes Paulus II tydens ŉ regstreeks televisie-uitsending opgeskeur. Sy het die Katolieke kerk al sterk veroordeel vir sy hantering van die kindermishandelingskandaal. O’Connor het in 2012 ernstige persoonlike probleme ondervind en uiteindelik ŉ wêreldtoer gekanselleer. Lees meer: USA Today, The Guardian, CNN https://youtu.be/-ZCiHsIfrOg